Nu er det endelig slut med kedelige lærebøger og blækregning. Christian redder dagen med sit epic undervisningsmateriale til 6.-7. klasse.

Hvis du ofte bruger matematiktimen på at halvsove og drømme dig tilbage til den forgående aftens Fortnite-eventyr, så er matematiklærer Christian Lunds undervisning nok lige noget for dig. For et par måneder siden blev matematiklæreren fra Tallerupskolen på Fyn nemlig så inspireret af en af Esportsmagasinets artikler om matematiklæreren Frederik Christensens undervisning, at han nu har lavet sit eget undervisningsmateriale med udgangspunkt i det populære spil Fortnite.

Her på redaktionen blev vi derfor ellevilde, da Christian valgte at dele sine 9 siders Fortnite-matematik med os her på siden. Du kan finde materialet i Christians link herunder.

Stor succes hos eleverne

Christian har selv haft stor succes med materialet, som han har brugt som del af sin undervisning i 6. klasse.

”Rigtig mange af mine elever spiller Fortnite, så jeg tænkte, at i stedet for at hoppe direkte i “den kedelige” matematikbog, så ville jeg prøve at gøre det lidt mere spiseligt, i starten af et nyt skoleår,” forklarer han til Esportsmagasinet og tilføjer, at eleverne har været glade for den anderledes undervisning.

“Mine elever har taget rigtig godt imod emnet og har arbejdet super godt den første uge. Selvom det bare er et matematikemne, så går eleverne til det med mere energi og lyst, da de kan relatere det til noget sjovt fra deres fritid. Også de elever, der ikke spiller Fortnite, har syntes det har været sjovt, da det er noget andet end det, de er vant til.”

Her på redaktionen sender vi uendelige mængder respekt i Christians retning og håber, at materialet vil sprede sig blandt landets matematiklærere!